LidanRubinov/Halacha-QA huggingface dataset:
שאלה: ישיבות מורים ולשון הרע: אני מורה בתיכון לבנות וכעת מתקיימות ישיבות סוף השנה. רציתי לשאול מהו הגדר לתוכן הדברים שאנו המורים אומרים בישיבה כזו על כל בת ובת? האם זה נקרא לשון הרע או שמשום שכוונתנו להיטיב עם הבת ולהצביע על הדרוש תיקון מותר לדבר עליה בפורום זה (כולל בעיות בבית וכו')? האם יש הבדל באיזה פורום מדובר? כלומר כלל המורים או צוות חינוכי מצומצם (יועצת מחנכת וכו'?)?
תשובה: כמו כל עניין בהלכה, גם דיני לשון הרע נמצאים במרחב של הלכות נוספות, ותמיד צריך לעמת ולאמת את משקלן בכל התחום ההלכתי. דוגמה לדבר: אם נשאל אדם בענייני שידוגין על משיהו פגום בבניין המידות, הוא מצוי במרחב בו יש לפחות ארבעה תחומים הלכתיים: איסור לשון הרע, ומנגד: איסור שקר, לא תעמוד על דם רעך ו"ואהבת לרעך כמוך". אז נדרשת ההלכה למקרה זה, והיא קובעת את היחס הנכון בין התחומים. לעניין זה הקדיש החפץ חיים את כלל י בספרו "חפץ חיים שמירת הלשון", ושם הוא קבע שני עניינים מרכזיים: א. ישנם מצבים בהם יש חובה לדבר על דמותו ואופיו של אדם. אין ספק כי ישיבת מורים אינה יוצא מגדר זה, ושם חובה על כל מורה להעלות את הנושאים הרלוונטיים, כולל ענייני משפחה, משמעת ואופי. ב. גם לחובה זו יש כללים, וגם מורים בישיבת מורים צריכים להקפיד עליהם. ואלו הכללים (לא באופן מודיק, כי אם בהקשר של שאלתך): א. שליטה מלאה בעובדות. ב. ניתוח מתון של העובדות, וזהירות שלא להכריע גורלות באופן שטחי. ג. ניסיון לפתור את הבעיה שלא דרך ישיבת המורים באופן ישיר עם תלמיד ה לפני שמעלים את הנושא לדיון כללי. ד. להקפיד תוך כדי סיפור לצמצם את הסיפור רק לעובדות, ולהבחין בין עובדות לפרשנות, ובין ידיעה להערכה. ה. לעסוק רק בנושאים הרלוונטיים ובפני האנשים הרלוונטיים, ובעיקר: לכוון לתועלת. ו. לנסות לפתור את הבעיה באופן אחר (זה דומה לג', אך שם מדובר על פיתרון ישיר, וכאן מחייב החפץ חיים להתמודד גם בדרך עקיפה). ז. להיזהר שלא לגרום נזק יותר גדול על ידי הסיפור. מנסיוני, ניתן לקיים ישיבות מורים לאור כללים אלה, והם באמת מכוונים את הידון להועיל ולא להזיק.
שאלה: שבת: לכ' הרב שליט"א האים מותר לשנות את שעון השבת למזגן? כלומר.הכינו את הכיבוי לשעה מסוימת והתפתח שרב האים מותר לשנות?
תשובה: מותר לאחר את הכיבוי, בשעון שבת, שהנגיעה בו אינה מכבה ומדליקה.
שאלה: הוצאת דיבה: אני לומדת במדרשייה ויש שם בת מסוימת שהיא כנראה קצת מעורערת בנפשה ומאשימה אותי כל מיני האשמות חסרות בסיס על צורת ארגון השיעורים ועל כך שמתקיימים שיעורים נוספים ולא מזמינים אותה אליהם (וזה לא נכון). היא טוענת שאמרו לה שאני אחראית על המדרשייה (דבר שאינו נכון מכיוון שאני תלמידה רגילה מן המניין) ולכן אני אשמה בזה שלא מזמינים אותה ומנדים אותה מכל פעילות. היא אמרה לי שהיא מזמינה אותי לדין תורה בשמים אצל הקב"ה על כך שאני מנדה אותה משעורי תורה ומפעילות חברתית (דבר שאינו נכון בכלל). אני לא יודעת למה אותה בחורה נטפלת אלי מה עוד שהיא אמרה לי שהיא מאוד אוהבת אותי ושאני בחורה ברמה גבוהה. חברה אחרת שלנו במדרשייה דיברה אותה ואמרה לי שזה נובע מזה שהיא מעריצה אותי בצורה קנאית ביותר (באמת שאין מה להעריץ). כבוד הרב, אני לא יודעת איך להגיב. מצד אחד אני מאוד רוצה לעזור לה מצד שני היא נפגעת מכל דבר גם הפעוט ביותר ומתחילה לדמיין לעצמה כל מיני תרחישים שלא קרו ונפגעת מהם. בעניין הדין תורה בשמים, אמרתי לה שתזהר מאוד מזה כי זה עלול לחזור אליה כמו בומרג מכיוון שאין בדבריה אמת. אבל אמרתי לה ולהקב"ה בפניה שאני מוחלת לה ושאני לא רוצה דין תורה על מה שהיא אמרה כנגדי. נוסף לכך, היא סיפרה לכמה בנות ולרב אחד מהמדרשייה על הדברים שהיא חשבה שעשיתי לה. ברוך השם מכירים אותי טוב כך שזה לא עשה לי נזק. אבל כבוד הרב באות הרבה בנות חדשות שיכול להיות שלא מכירים אותי והיא עלולה להתסיס אותם נגדי על לא עוול בכפי. כבוד הרב, זה לא הפעם הראשונה שזה קרה אלא פעם שניה. ולא רק איתי אלא עם עוד בנות אחרות. איך להתייחס אליה? אם אני מדברת איתה היא עלולה לקחת את הדברים שלי ולבנות תרחישים לא נכונים ולחשוב שאני פוגעת בה. אם אני רק אומרת לה וזהו אם נפגעת מזה שאני לא מתייחסת אליה. מה עושים? ומה קורה עם דין התורה שהיא הזמינה בשמים?
תשובה: ראשית, יישר כוחך על האיכפתיות כלפי אותה בת, ועל הרצון לא לפגוע ולא להיפגע. הנעלבים ואינם עולבים, שומעים חרפתם ואינם משיבים, עליהם הכתוב אומר "ואוהביו כצאת השמש בגבורתו", מי שאינו משיב, אלא להיפך, זוכה להיות מאוהבי ואהובי ה', היש דרגה גדולה מזו? למדנו שכל המעביר על מידותיו מעבירים לו על כל פשעיו, היש הבטחה גדולה מזו? אל לך לחשוש מדין התורה שהיא הזמינה, אלא למחול לה, כי הביטויים חריפים כלפי המוסר דינו לשמיים. המשיכי בדרכך. השתדלי (למרות שזה קשה) להאיר לה פנים. ובאמונה שלימה היי בטוחה שהאלוקים בשמים רואה, ובסופו של דבר גם האנשים אינם טפשים, והאמת אודות יחסך החיובי תצא לאור. הערכת הסביבה תהיה גדולה, גם אם יש עוד מעט זמן עד אז. בהצלחה רבה.
שאלה: גיור ילד מאומץ: לכבוד הרב, זה מספר חודשים חי אצלנו ילד למטרת גיור ואימוץ, (הילד מעל גיל 9). הילד כבר קיבל את ההסכמה לאימוץ מבית דין רבני, והתהליך בעיצומו. לאחרונה התגלו מספר בעיות התנהגותיות "קשות" אצל הילד. הוא התחיל לשקר בצורה כמעט אובססיבית על כל דבר העלול לגרום לתגובה קשה מצדנו, התחיל "לסחוב" דברים מהבית ולהביאם לבית הספר, ממתקים ועוד, המשמשים הן לעינוגו והן ל"החלפות" עם חברים. כשנשאל על העלמות הדברים אינו מודה אלא תחת לחץ, וממשיך בשקריו. נשאלת השאלה: האם דבר נכון אנחנו עושים בהביאנו ילד זה לקהל ישראל? האם אלו התנהגויות "רגילות" לילד שגדל שנים רבות ללא נוכחות מחנכת של הורים או שמה "טבע רע" הוא זה?
תשובה: בעיות אלו הן בעיות התנהגותיות שעלולות להופיע גם אצל בן ישראל, ובודאי כשילד גדל ללא הורים יש לכך משמעות. עצתי, לא "לרוץ" בהליך הגיור, אלא להמשיך ולחנך בסבלנות, ולראות כיצד יסייע ה'.
שאלה: 2 שאלות: 1. האם לאחר גמר קופסאת זכוכית צריך להוריד את המדבקה לפני טבילתו? 2, האם מכתחילה מותר לי להגיש עוגה שאפיתי אותה בתבנית בשרית שלא בישלתי בה בשר ב-24 שעות האחרונות,לאשכנזים שאוכלים חלבי? אני נשואה לתימני
תשובה: 1.כן, הטבילה צריכה להיות ללא חציצה. 2.מותר לאכול מאכל, אף בחזקת בשרי (שבושל בכלי בשרי) אחרי מאכל חלבי. (אין הבדל אכנזי ספרדי תימני)
שאלה: מעשר כספים: לכבוד הרב. בעניין מעשר כספים, א. האם המעשר כשמו כן הוא 10? או שכל סכום יכול לשמש למטרה זו? ב. אם מדובר על עשרה אחוזים,האם יש להתייחס למשכורת נטו כבסיס לחישוב או שיש להפחית הוצאות קבועות של מחיה לא מותרות? ג. ראיתי בקרב אנשים כאלו התורמים את מעשר הכספים.לחשבונות "על שם הילדים" "זה לא לנו זה להם. לחתונה, לבר מצווה, ללימודים. הרי והנה ציטוט עניי עירך קודמים הלא כן? אולי נשמעתי מעט ציני אבל השאלה היא באמת רצינית,משפחה שלא גומרת את החודש בלי מינוס איפה היא עומדת בעניין חיוב המעשר בעיני ההלכה?
תשובה: א. ענייני מעשר כספים לא נידונו באותו היקף לאורך הדורות כמו שנידונו ענייני מעשר זרעים. ב. מדובר ב10  של ההכנסות הנקיות. מובן כי מי שאינו יכול לעמוד בסכום זה עדיף שיתן פחות משלא יתן כלל וכלל. ג. פוסקי דורנו קבו כי יש להתייחס למשכורת נטו, אבל לנכות ממנה את הסכום הנוגע להשגת המשכורת. דוגמה: הוצאות הרכב הנוגעות לנסיעה לעבודה, לימודים, חומר מקצועי וכדו'. ד. מלכתחילה נפסק כי ההוצאה הטובה ביותר למעשר כספים היא למשפחות תלמידי חכמים עניים, ובכך יוצאים לכל השיטות. ישנן קולות, דוגמת אלו שהוזכרו בשאלה. קולות אלה מבוססות על ההלכה הפוטרת אדם מלפרנס את בניו ובנותיו, ועל כן יש נוהגים, בעיקר במשפחות שכפי שציינת אינן גומרות את החודש בעצמן, להסתמך על קולות אלה, ולא להחמיר. ה. למעשה, אני בדרך כלל ממליץ לנהוג בשתי הדרכים יחד באופן חלקי, כלומר: סכום מסויים לתת ממש למעשר כספים בנוהג המחמיר, ואת רובו של המעשר לייחד לאותן מצוות שציינת, כמו: קניית ספרים לרשות הציבור, תלמוד תורה וחינוך הילדים וכדו'. בכך יוצאות שתי השיטות נשכרות, עד ליום בו המשפחה זוכה לאזן את תקציבה (וגם זה בזכות מעשר כספים.), ויכולה להרשות לעצמה לשוב אל הדרך העילאית.
שאלה: חוסר מזל או עין רעה: : מאז שנולדתי בכל מקום שאני נמצאת קורים דברים שקורים לעיתים רחוקות או שמעולם לא קרו, אני מרגישה שיש לי ביש מזל, האם זה נכון או שזה סתם צירוף מקרים? מאילנית
תשובה: ישנם כוחות שהם מעל הטבע. התורה עצמה התייחסה לבעל אוב וידעוני, למכשף ומעונן וכן הלאה. הרמב"ן אומר כי המוחש לא יוכחש, וגם מצאנו כוחות כאלה במקומות שונים בתנ"ך ובח. אבל, התורה אסרה להתייחס אליהם. "תמים תהיה עם ד' אלוקיך", הוא ציווי גדול בתורה שנצטוונו בו. ציווי זה אומר כי על האדם מישראל להתעלם מכל הניסיונות להתייחס לכוחות כמו עין הרע, אלא להיות תמים במעשיו. אין דבר משמעותי יותר מאשר הבחירה החופשית הטובה של האדם, ובעזרת כוחות אלה עליו להתמודד עם העולם שאנו שרויים בתוכו. זה הרעיון היסודי העולה מדברי ח "אין מזל לישראל". הסיפור על בתו של רבי עקיבא ביום חתונתה ידוע מאוד - והוא מעלה את אותו עיקרון ממש: חוזי הכוכבים אכן צדקו כי ביום זה מרחף איום מעל לראשה, אבל הבחירה החופשית הטובה שלה עמדה כנגד כל הכוחות כולם. על כן, מחינה הלכתית יש להתעלם מכל הניסיונות להתייחס לכוחות האלה, לעשות מעשים טובים, ולזכותב הם לחיים טובים ואמיתיים.
שאלה: הדלקת נרות: יש לי שתי בנות (8,7) והן מאוד רוצות להדליק יחד איתי נרות שבת או חג, האם מותר להם?
תשובה: יש נוהגים שכל הבנות שהגיעו לגיל חינוך מדליקות נרות שבת, בנוסף על הנרות שהאם מדליקה. ואף מברכים על הדלקה זו. אין ספק שיש בכך חינוך לבנות ושיתופן בקבלת שבת. (היו פוסקים שסברו שלצאת ידי דעת כולם, ראוי שהבנות ידליקו בחדר אחר, אך לא נהגו כן).
שאלה: קריאת תהילים: אני רק מתחילה לחזור בתשובה ורציתי לדעת לגבי קריאת תהילים מתי צריך לקרוא, איפה קוראים, אני לא כל כך יודעת את כל הפרטים, ואם רוצים לקרוא תהילים בשביל מישהו איך עושים את זה
תשובה: ראשית, בהצלחה בדרכך בחיים. ה' יאיר את עינייך בכל מעשיך. שנית, אמירת תהלים יש בה מעלה בכל פרק שהוא. ראוי שלא לקרוא תהלים מצאת הכוכבים עד חצות הלילה, אך אם האמירה היא לרפואה, אזי האמירה היא כתפילה ומותר. אם רוצים לומר על מישהו, בסוף ספרי התהלים נדפס סדר אמירה על חולה. מי יתן ותפילות דוד בן ישי, הנאמרות מפי עם ישראל, תתקבלנה לרצון.
שאלה: סירוק השיער ביום שבת: האם מותר לאישה להסתרק בשבת?
תשובה: פסק השולחן ערוך (או"ח סי' שג סכ"ז), אסור לסרוק במסרק בשבת. הסביר המשנה ברורה (ס"ק פו-ז) שאי אפשר שלא יתלשו שערות, והוא איסור מדין גוזז. אבל אם ישנה מברשת מיוחדת לשבת שהיא בעלת שערות רכות מותר.
שאלה: קורקינט או אופניים בשבת: האם מותר לנסוע בקורקינט או באופניים ביום שבת? והאם מותר לילדים לשחק בחול שעל חוף הים בשבת?
תשובה: 1.אסור לרכב על אופניים בשבת, מפני חששות שונים, שלא קיימים בקורקינט. לכן מעיקר הדין אין איסור רכיבה על קורקינט בשבת, אך נראה לי שהדבר אינו ראוי, ואלי נכנס תחת הכותרת "עובדין דחול". 2.משחק בחול יבש אינו אסור, אם החול מיועד לכך, כגון ארגז חול. אבל חול לח המעורב במים אסור לשחק בו משום איסור לישה, וכן איסור מוקצה משפני שאינו מיועד לכך.
שאלה: קבלת שבת מוקדמת: מה הם הדינים המיוחדים לקבלת שבת מוקדמת
תשובה: אפשר לקבל שבת מבעוד יום, ולהתפלל ערבית מוקדם   סי' רסז משנ"ב ס"ק ג) אך משעת פלג המנחה ואילך, ולא קודם לכן. (או"ח סי' רסא ס"ב, סי' רסז ס"ב. משנה ברורה סי' רסא ס"ק כה). אך בתנאי שמתפלל מנחה מבעוד יום. שהרי נחלקו חכמים ורבי יהודה אם מתפלל מנחה עד פלג המנחה ואחר כך זמן תפילת ערבית, כדעת רבי יהודה, או מתפלל מנחה עד שקיעת החמה, כחכמים. נפסקה הלכה שיכול לנהוג כרבי יהודה או כחכמים, אך באותו יום אינו יכול לעשות זאת, כלומר, באותו יום אסור לו להתפלל מנחה כחכמים (אחרי פלג המנחה), וערבית כרבי יהודה (לפני שקיעת החמה). המשנה ברורה כתב (סי' רסז ס"ק ג) שיש אומרים שבציבור אפשר להקל להקדים ערבית, אף אם התפלל מנחה אחרי פלג המנחה. אך גם לדעה זו, מותר להקדים ערבית רק לשעת בין השמשות, כלומר אחרי שקיעת החמה, ולא קודם. נשים המדליקות נרות שבת בביתן, יקפידו שלא להדליק קודם פלג המנחה, אך כדאי לשים לב ולהדליק נרות קודם שהבעל יאמר "מזמור שיר ליום השבת" ויקבל שבת על עצמו, כי ייתכן שקבלת השבת שלו מחייבת את כל בני המשפחה. צריכים לזכור לקרוא את שלוש הפרשיות של קריאת שמע, אחרי זמן צאת הכוכבים. לכתחילה ראוי גם לאכול כזית פת אחרי צאת הכוכבים.
שאלה: חילול ה': ב"ה מהו חילול ה'? ואיזה עברות הם חילול ה' ואיך להיזהר מהם?
תשובה: בפרק החמישי מהלכות יסודי התורה מגדיר הרמב"ם שלושה מעגלים של חילול השם: א. אדם שלא עמד בניסיון של יהרג ולא יעבור, לא קיים את מצוות קידוש השם. אמנם הרמב"ם לא אומר שזהו חילול השם, אך זהו ביטול העשה של חילול השם. ב. מעגל שני: אדם העובר עבירות להכעיס. מי שנכשל ואינו עומד בדרך הישר אינו מחלל שם שמיים, כיוון שמדובר בטעות אנושית, שיש לחזור בתשובה ולתקנה, אך אין היא נחשבת חילול השם. אולם, אם האדם עשה זאת דווקא ובמזיד,הוא מחלל שם שמיים. ג.בניגוד לשני הנעגלים הקודמים, שהם אובייקטיביים ושייכים בכל בני האדם, ישנו מעגל שלישי שהוא דיפרנציאלי ומשתנה מאדם לאדם. ככל שאדם גדול יותר עליו להימנע מעשיית דברים מגונים אף אם אינם עבירות, כגון: לגרום שישחשדו בו שאינו משלם, להסתובב בסביבת אנשים מפוקפקים, או כל התנהגות הנחשבת בעיני הבריות להתנהגות מגונה שאינה ראויה למי שנושא את שם ד' בעולם. וכן להיפך, זה שמאהב שם שמיים על הבריות, וגורם להם לומר אשרי זה שלמד תורה, הוא מקדש שם שמיים. כל זה במישור האישי והפרטי. אולם ישנו חילול השם במישור הלאומי, בו עוסק יחזקאל בפרק לז. כשנמצא עם ישראל בגלות, ואומרים לו "עם ד' אלה ומארצן יצאו" הוא מחלל מעצם קיומו שם את שם שמיים, גם אם הוא מקיים את המצוות כולן, בשל העובדה כי עמו של הקב"ה אינו בארצו.
שאלה: האישה הראשונה: לאחרונה חקרתי בנושא אדם וחווה בעקבות עבודה שהצטרכתי להגיש. לאחר מחקר בנושא גיליתי סתירות בפירוש המקראי לגביי השאלה: האם חווה היא האישה הראשונה? בחלק מהפירושים סוברים שלילית הייתה האישה הראשונה ואחרי שמרדה באדם חווה נוצרה מצלעו. האם פירוש זה (המתומצת והמקוצר) נכון? האם תוכלו לספק לי עוד מידע לגביי לילית וחווה? ב לילי
תשובה: בזוהר (זוהר חלק ג דף יט א) כתוב: "תא חזי, מנוקבא דתהומא רבא עלאה, אשתכחת חד נוקבא, רוחתא דכל רוחין, והא אוקימנא לילית שמה, והיא אשתכחת בקדמיתא לגבי אדם.". שם אכן מופיעה העובדה כי הייתה "אשה" קודם לחווה. ברם, אין זה ברור כלל כי מדובר באשה ממש, אלא בכוח מכוחות בראשית שביקשו להשפיע על האדם ונידחו. הבנת עניין זה מחייבת מבוא עמוק למשנת הזוהר, וגם התנהגות מתאימה לרוח הקבלה.
שאלה: תפילת מנחה לנשים: אני מעוניינת לדעת מהי עמדת ההלכה בנוגע לתפילת מנחה לנשים - האם נשים מחוייבות בכך כמו גברים, ואם כן האם יש מקום להקל במקרים מסויימים שהדבר לא מתאפשר, כגון בטיול וכד'? נוסף לכך, אני מעוניינת לשאול שאלה נוספת שאינה קשורה לכך והיא: מתי יש חיוב לברך על נטילת ידיים חוץ מעל נטילת ידיים שלפני הסעודה? ב מראש, תמר.
תשובה: באתר מופיעה שאלה שנשאלתי אודות חיוב תפילה לנשים, כדאי לעיין שם. בעיקרון, נשים מחויבות בתפילה ביום, אלא אם כן האישה קיבלה על עצמה חיוב נוסף. בודאי שאפשר להקל במקרי הצורך כטיול וכו', אלא אם נהגת במנהג טוב זה כמה פעמים, ואז תזדקקי להיתר נדרים. דעי שתפילת מנחה מוגדרת על ידי ח כתפילה מיוחדת, שהרי אליהו הנביא לא נענה אלא בתפילת המנחה. אציין שהיות שתפילה זו היא באמצע היום, כתבו הראשונים שזו זכות מיחדת שהאלוקים מקשיב לתפילה זו, לאור המאמץ שעשינו כדי להתפלל. חיוב נטילת ידיים מופיע בשולחן ערוך (או"ח סי' ד) בפירוט רשימה שלימה, כגון אחרי שירותים, אחרי רחיצת הגוף, אחרי גזירת צפרניים, אחרי ביקור בבית עלמין, אחרי הקזת דם, אחרי תספורת ועוד.
שאלה: האם מותר לשנות את מיקומו של בעל התפילה?: לכבוד הרב. אני משמש כגבאי במושב תקומה. המניין מאופיין כאשכנזי. לאחרונה פנו אל הגבאים מספר אנשים מבוגרים ונשים היושבות בעזרה בירכתי בית הכנסת בטענה כי אינם שומעים היטב את בעל התפילה בשבתות ובימים טובים. שקלנו להעביר את החזן בימים אלו להתפלל מהבימה של קריאת התורה הנמצאת במרכז בית הכנסת ומשם תתאפשר שמיעה טובה יותר. ראינו כי הרבה בתי כנסת שלהם חזן מקצועי נוהגים באופן זה (החזן מתפלל מהבמה). האם יש איסור הלכתי בשינוי מיקומו של בעל התפילה או האם ניתן להעבירו? מצפה לתשובה. גרינברג מיכאל.
תשובה: במסכת סוכה (נא,ב) למדנו על בתי הכנסת הגדולים של אלכסנדריה שהתפללו בהם לפעמים כפלים מיוצאי מצרים, ובימה של עץ באמצעו, וחזן הכנסת עומד עליה וסודרים בידו, כיוון שהגיע לענות אמן הלה מניף בסודר וכל העם עונים אחריו. הסיקו מכאן הפוסקים שאסור להעמיד את הש"ץ במרכז בית הכנסת. ראה מסקנתם בשו"ת ציץ אליעזר (חלק יא סי' כב). ובשו"ת אגרות משה (או"ח ח"ב סי' כח). בשולחן ערוך (או"ח סי' צ) נפסק שכדי להשמיע לקהל, מותר לחזן לעמוד במקום גבוה. על פסק זה כתב המגן אברהם שנהגו שהמקום שהש"ץ עומד הוא עמוק משאר בית הכנסת, משום שנאמר "ממעמקים קראתיך ה"'. לכן, אם במקומכם מקום הש"ץ אינו נמוך, מלכתחילה, אפשר לסמוך להקל, בתפילות בהן הגיעו המבוגרים, ואין להם מקום קרוב יותר, או שהגיעו נשים.
שאלה: מה משמעות המונח בחזקת חלבי ומה המשמעויות הנגזרות ממנו: למשל אם אכלתי בשר כמה זמן עלי להמתין על מנת לאכול מאכל שהוא בחזקת חלבי אני תמני (אם קיימת משמעות לכך) האם למונח זה יש שם אחר במקורות אשמח לקבל מקורות לכך
תשובה: ההגדרה ההלכתית היא נ"ט בר נ"ט, כלומר נותן טעם בר נותן טעם. פירוש, מאכל בשרי נותן טעם בשר בדפנות הכלי, וכשמבשלים בו מאכל נוסף מקבל המאכל החדש טעם בשר מן הבלוע בדפנות, ונעשה בשרי. אך אם חלפו 24 שעות מבישול המאכל הבשרי, הטעם הבלוע בדפנות הוא קלוש, והמאכל המבושל כעת בכלי הוא בחזקת בשרי, אך אינו בשרי. יש מתירים לכתחילה לבשל מאכל פרווה בקדירה בשרית נקיה, אפילו אם היא בת יומה, ולאכול את התבשיל הזה עם מאכלי חלב, מפני שמותר לגרום לנ"ט בר נ"ט. רוב הפוסקים סוברים שראוי להחמיר בפרט זה, ולקדירה שטרם חלפו 24 שעות משעת הבישול הקודמת נתייחס כבשרית, לעניין שלא נאכל תבשיל זה עם חלב, אך אין צורך בהמתנה כבין בשר לחלב.
שאלה: עובד זר גוי בבית יהודי: נאלצנו לקבל עזרה של עובד זר גוי (נוצרי) לאבי הזקן הזקוק לכך בביתנו. האם קיימת בעיה הילכתית אמונית לאיכסונו האם עלינו להציב לו תנאים מסויימים מפאת היותו גוי-נוצרי עלי לציין שעליו לישון בחדר אחד עם אבי
תשובה: אין בעיה הלכתית בהלנתו עימכם. ישנן שאלות הלכתיות אחרות הנוגעות לעניין, כגון: בישולי נכרים, אמירה לנכרי בשבת, יין נסך ועוד, אך לעניין ההלנה אין כל שאלה. רפואה שלימה לאביכם.
שאלה: תפילה וכסף ועוד: האם מותר לעצור תפילה באמצע לצרכי נדבה האם מותר להתרים בשבת(משמע לדבר על כסף בשבת) מה יחס היהדות לדינוזאורים מראש ושבוע טוב
תשובה: מקובל היה בתפוצות ישראל לעצור תפילות לצרכי נדבה. (כדאי לעשות זאת בפרופורציה). לדבר על כסף בשבת אסור, אך לדבר על כסף צדקה פסק השו"ע מפורש שמותר. (או"ח סי' שו ס"ו). ייתכן שהיו דינוזאורים, ייתכן שלא. מה שברור הוא שהאלוקים הרא את העולם לפי 5761 שנים בלבד. אך הוא ברא את אדם הראשון כמבוגר, ואת העצים מושלמים. כך שייתכן גם שברא דברים שנראים עתיקים. ייתכן גם שקיומם מתאים לדברי ח שהקדוש ברוך הוא בנה עולמות והחריבם, והם שייכים לעולם קדום.
שאלה: נטילת תרופות בשבת: האם מותר לנטול תרופה בשבת כאשר אין פיקוח נפש לדוגמא גלולה נגד כאב ראש או משחה נגד כאבי שרירים וכדומה
תשובה: מותר ומצוה לחלל שבת להכין תרופות ולתת לחולה שיש בו סכנה. חולה זה יכול ליטול גם כדורים משככי כאבים, גם אם אין במניעתם משום פיקוח נפש. חולה שאין בו סכנה מותר לו ליטול תרופות להבראת מצבו, אך לא יחלל שבת במלאכה דאוריתא לצורך התרופות, ולא יטול תרופות שאינן מרפאות את מחלתו ישירות. מי שחש כאב קל, אסור לו ליטול כדורים משככי כאבים. (אלא אם הכין מערב שבת כדור מומס במים, או טיפות במים). מי שיש לו כאב חזק, שגורם לו לשכב או שכל גופו נחלש מהכאב, מוגדר כחולה שאין בו סכנה ומותר לו להרגיע את כאביו. מי שחש בשיניו מותר לו לשתות משקה חריף שדרך בני אדם בריאים לשתותו. חשוב לזכור כי בשאלות פקוח נפש חייבים ללמוד היטב את ההלכות כדי שלא נטעה ונחמיר במקום שאסור להחמיר, ונמצאנו פוגעים בנפש חלילה, או שנקל באיסורי שבת.
שאלה: שעון בהר"ד: 1.מה פרוש המונח :"שעון בהר"ד"? 2.היכן ניתן למצוא חומר על הנושא? טל.
תשובה: אני מעריך שכוונתך היא למולד בהר"ד. אחת השאלות הגדולות הנתונות במחלוקת היסטורית היא באיזה רגע נברא העולם (יום ושעה). מחלוקת זו אינה היסטורית בלבד, אלא היא נחוצה כדי לחשב מנקודה זו ואילך את חשבונות העיבור. השיטה המקובלת ביותר, מסיבות שונות ולא כל כך ברורות, היא בהר"ד, כלומר: ביום שני (ב), בשעה החמישית(ה) בחלק המאתיים וארבע (רד) של השעה.זו הנקודה שהתקבלה כראשית הלוח העברי.
שאלה: חלום: השאלה היא על חלום שחלמה חברה שלי, והיא בקשה ממני אם אוכל לשאול רב על החלום הזה: אבא של חברה שלי נפטר לפני כמה חודשים ואמא שלה חלמה שהוא בא אליה שהוא לבוש כולו לבן, ושואל אותה: "הכיפה שלי, איפה הכיפה שלי" היא חלמה את החלום כבר פעמיים, והם לא יודעים בדיוק למה הוא מתכוון, מה הוא רוצה
תשובה: מתנצל על העיכוב בתשובה. למדנו שכשרואים נפטר בחלום זהו סימן יפה לו, כשלבוש לבן זו מעלה. איני יודע לפרש חלומות, בעיקר כשאיני מכיר ולא יודע מי היא המשפחה, מה עלול להטריד את מנוחתו. בכל מקרה, לאחר ברכת כהנים בבית הכנסת יש אמירות כ"אדיר במרום", או תפילת רבונו של עולם, המודפסות בסידור, בואי לבית הכנסת הקשיבי לברכת הכהנים ואימרי אחר כך את התפילות הללו, ונקווה שתחזור השלווה לשרור במעונכם.
שאלה: הקשר עם אלוקים: למה אלוקים לא מדבר איתנו היום כמו שדיבר פעם עם בני ישראל בתקופת התנ"ך, הרי גם פעם בני ישראל חטאו, מה שונה היום? ןשבןע טוב
תשובה: ההשוואה ביננו לדור המדבר אינה נכונה מסיבות רבות. לשאלתך אציין סיבה אחת. הדור ההוא חי בצורה נסית. הרמב"ם בפרק שמיני מהלכות יסודי התורה מציין ש"היו רעבים - קיבלו מן, צמאו - קיבלו מים", וכן הלאה. מבחני הדור ההוא היו שונים לגמרי מדורות אחרים, כי איני בטוח שנסיון העושר קל מנסיון העוני, להיפך. משנכנסו ישראל לארץ החל הליך של הנהגה "טבעית", כלומר עזרתו וסיועו של הבורא נסתרים מעינינו. זהו הליך ארוך, שמיועד להוביל אותנו לזכויות עצמיות. זכות עצמית אחת היא למצוא את הבורא בתוך העולם הנסתר. "שאו מרום עינכם וראו מי ברא אלה", מי שמחפש, מוצא.
שאלה: שבת: 1) מה הדין לגבי כלי שבישלו בו בשבת? 2) הובא לידיעתי שקריעה לצורך אכילה בשבת מותרת (למשל, קריעת הפלסטיק מפקק בקבוק היין). האם הדבר נכון? אם כן, במה שונה קריעה זו מסתם קריעת נייר (האסורה בשבת)? אייל.
תשובה: 1)המשנה ברורה (סי' שח ס"ק ה) הביא את דעת המגן אברהם בשם הרשב"א שהכלי אסור, ככלי שבישלו בו בשר בחלב, וצריך להכשירו. 2) קריעת עטיפה מעל מאכל היא מלאכה שאין בה צורך. כי אין לי צורך בניילון קרוע, הוא רק מפריע לי להגיע למאכל. סתם קריעת נייר אסורה מדרבנן, מפני שעלול להגיע לקורע על מנת לתקן. שהרי בקריעה זו אני "מחפש" את הקריעה, בניגוד לקריעה מעל מאכל.
שאלה: חרם דרבינו גרשום: ברצוני לשאול בענין קריאת פקס למשרד,וממוען לאחר האם גם חל מכיוון שהדף פתוח.
תשובה: חרם דרבינו גרשום נוצר במקורו כדי לאפשר קיום מסחר הוגן על ידי שליחים, שהוחרמו שלא לקרוא מסרים שנשלחו דרכם. בשל כך צמוד חרם זה לעיקרון הפרטיות: אם נהוג שבפקס שולחים מכתבים פרטיים, בשל העובדה שאין מדובר בחברה גדולה אלא במשרד קטן - אסור לקרוא פקס הממוען לאחר. אם זהו מקום גדול, שעיניים רבות שוזפות את הפקס, אין לאסור מטעם חרם דרבינו גרשום. אף על פי כן ראוי להימנע מכך, הן בשל "הולך רכיל מגלה סוד" והן בשל "ואהבת לרעך כמוך".
שאלה: לחם משנה: האם אפשר לצרף חלה קפואה כלחם משנה בשבת?
תשובה: אפשר, כדאי רק שלא יהיה קפוא לגמרי וקשה כאבן.
שאלה: ניקוי בשבת: א. האם מותר לצחצח שיניים בשבת? ב. כיצד מותר לשוף כלים בשבת? ג. במסגרת טיפול אורטודנטי יש לי פלטות מפלסטיק לשיניים, שאלי לנקות אותם אחרי האוכל. כיצד אם מותר לעשות זאת בשבת?
תשובה: 1) מותר לצחצח שיניים בשבת, ללא משחה וללא הרטבת המברשת (מחשש סחיטה), ובתנאי שידוע שלא ייצא דם. אם יש חשש ליציאת דם אסור. מותר, ורצוי לשטוף את הפה במי פה. 2) אם יש צורך בכלים לסעודה הבאה, ואינו מכין את הכלים ליום חול אלא לצורך סעודת שבת, מותר, או אם חושש שהכלים ייהרסו (כגון כלי כסף), או שחושש מנמלים וכדומה, מותר לשטוף את הכלים בסבון נוזלי, ובליפה מיוחדת, שאינה עשויה סיבים שעלולים להסחט. 3) כמו את השיניים, או את הכלים.
שאלה: דיני אישות: מה הדין לגבי פנוי ופנויה הגרים יחדיו האם הם מקודשים קדושי ביאה ואז שהם נפרדים צריכים גט והאם חל עליהם איסור לגור כל אחד מהם עם פנוי או פנויה אחרים לאחר שנפרדו עד שיתן גט לצערינו הרב זהו סגנון החיים בקרב הציבור החילוני
תשובה: פנוי ופנויה הגרים ביחד הרבה שנים אינם נחשבים כנשואים משום כיוון, ואין להם כל מעמד בהלכה. טעות נפוצה היא לבוא בשם הגמרא הידועה" אין אדם עושה בעילתו בעילת זנות". ברם, גמרא זו אינה אומרת שהבא על פנויה קידש אותה מבחינה הלכתית, אלא שבדרך כלל אדם נוהג לבוא על אישה לשם אישות. חלק גדול מהראשונים העמיד גמרא זו רק בגרוש וגרושה שהיו נשואים זה לשזה בעבר. ברם, גם אחרים קבעו כי כלל זה אינו קיים במצב בו לו היו רוצים להתקדש כדת משה וישראל לא היו יכולים, ולכן יש חזקה שעשו זאת בדרך של קידושי ביאה. ברם, בימינו שכל זוג החפץ בכך יכול להינשא כדת וכדין חזקה זו אינה שייכת. אמנם, היה בין הפוסקים (הראגצו'בר) שסבר כי ישנו קשר הלכתי הנוצר מעצם החיים במשותף, אך דבריו לא התקבלו. חבל לנו כי כך חיים זוגות חילוניים, אך מבחינה מסוימת אי-ההכרה ההלכתית בחיים אלה מונעת קשיים מרובים, שכן אםמדובר בנישואין יש צורך בגירושין. המענה שלנון למציאות זו צריך להיות להגביר קדושה וצניעות במחננו, ולהפוך את הנישואין כדת משה וישראל כאירוע מושך ומלהיב, כדי להביא את כל עם ישראל להתקדש בחופה ונישואין ללא סטייה כלשהי מההלכה. יש גם צורך להקל על תהליך הגירושין, ואכן כך נוהגים בתי הדין היום, המשקללים את הרצון לחזק את המשפחה מול ההכרה שאם החומות יהיו בלתי ניתנים לשינוי אנשים ייפחדו להיכנס לתוכן.